Document ID: 31996R0527

RÅDETS FORORDNING (EF) Nr. 527/96 af 25. marts 1996 om midlertidig suspension af de autonome satser i den fælles toldtarif og om gradvis indførelse af satserne i den fælles toldtarif ved indførsel af visse industrivarer til De Kanariske Øer
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 28,
under henvisning til forslag fra Kommissionen, og
ud fra følgende betragtninger:
Det fastsættes i artikel 6, stk. 1, i Rådets forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer (1), at den fælles toldtarif (FTT) indføres gradvis for disse øer i løbet af en overgangsperiode indtil senest den 31. december 2000; ifølge forordningens artikel 7 finder den fælles handelspolitik anvendelse på De Kanariske Øer, idet dog de særlige foranstaltninger, der bl. a. omhandles i artikel 6, stk. 3, fortsat gælder;
i overensstemmelse med punkt 7.2 i bilaget til Rådets afgørelse 91/314/EØF af 26. juni 1991 om indførelse af et særligt program for De Kanariske Øer som følge af deres afsides beliggenhed og økarakter (Poseican) (2), skal der stadig anvendes særlige toldforanstaltninger, der i princippet skal begrænses til overgangsperioden i henhold til artikel 6 i forordning (EØF) nr. 1911/91, for den gradvise indførelse af den fælles toldtarif på De Kanariske Øer;
i overensstemmelse med Rådets forordning (EØF) nr. 1605/92 af 15. juni 1992 om midlertidig suspension af de autonome satser i den fælles toldtarif ved indførsel af visse industrivarer til De Kanariske Øer (3), suspenderes tolden i FTT indtil den 31. december 1995 fuldstændigt ved indførsel til De Kanariske Øer af de i forordningens bilag opregnede varer, der er bestemt til det kanariske hjemmemarked;
ifølge artikel 3 i forordning (EØF) nr. 1605/92 undersøger Kommissionen i 1995 virkningen af de foranstaltninger, der er vedtaget til fordel for De Kanariske Øers økonomi; denne undersøgelse viser, at suspensionen af tolden for visse industrivarer ikke har medført en øget importmængde fra tredjelande;
gradvis indførelse af tolden i FTT, der er suspenderet, vil principielt hverken få negative virkninger for de berørte sektorer eller totalt set for den kanariske økonomi; der bør fastsættes en hensigtsmæssig tidsplan for forhøjelse af de gældende toldsatser;
for at udnytte overgangsperioden indtil det tidspunkt, hvor den udløber i henhold til forordning (EØF) nr. 1911/91, og for at tage hensyn til de spanske myndigheders ønsker, kan suspensionerne ifølge forordning (EØF) nr. 1605/92 opretholdes i 1996;
den gradvise indførelse af tolden i henhold til FTT bør derfor begynde den 1. januar 1997, og den skal være fuldstændigt indført den 31. december 2000; for visse økonomisk følsomme sektorer på øen, især industrier, der forarbejder importerede råvarer til færdigvarer, og handelen må satserne indføres med smidighed for at hindre negative virkninger på produktionen og beskæftigelsen i disse sektorer i de første år;
Fællesskabet godkendte ved Rådets afgørelse 94/800/EF (4), Marrakechprotokollen, der er vedlagt som bilag til GATT 1994, og som fastsætter, at nedsættelsen skal gennemføres i fem lige store nedsættelser af de konsoliderede satser (eller ti for visse toldpositioner); denne gradvise nedsættelse, der trådte i kraft i 1995, vil ved den betragtede periodes udløb medføre en minimumssats eller nulsats; derfor bør de suspensioner, der er indrømmet for visse industrivarer, hvis satser ifølge FTT, som følge af GATT, skulle nedsættes til nul eller minimumssatsen pr. 31. december 2000, der er datoen for udløbet af overgangsperioden for De Kanariske Øer, opretholdes;
for visse varer fandt der ingen eller næsten ingen indførsel sted fra tredjelande til De Kanariske Øer i den periode, hvor FTT's afgifter var suspenderet; der er derfor ingen grund til at opretholde disse suspensioner;
de foranstaltninger, der er truffet i henhold til forordning (EØF) nr. 1605/92, bør opretholdes for at sikre, at de varer, for hvilke suspensionen er blevet forlænget og senere gradvis afviklet, udelukkende er bestemt for De Kanariske Øers hjemmemarked og for at sætte Kommissionen i stand til regelmæssigt at informere sig om importmængden af disse og eventuelt vedtage bestemmelser til hindring af spekulation og bedrageri -
UDSTEDT FØLGENDE FORORDNING:
Artikel 1
1. De toldsatser i den fælles toldtarif, der gælder for indførsel til De Kanariske Øer af de varer, der er opført i bilag I og II, suspenderes fuldstændigt efter den tidsplan, der er anført i disse bilag.
2. De toldsatser i den fælles toldtarif, der gælder for indførsel til De Kanariske Øer af de varer, der er opført i bilag III og IV, indføres gradvis i perioden 1. januar 1997 til 31. december 2000 efter bestemmelserne i nævnte bilag.
Artikel 2
1. Foranstaltningerne i artikel 1 gælder udelukkende for varer bestemt til De Kanariske Øers hjemmemarked.
2. De spanske myndigheder træffer de nødvendige foranstaltninger for at sikre, at stk. 1 overholdes i overensstemmelse med gældende fællesskabsbestemmelser om særligt bestemmelsessted, og især at der opkræves told ifølge den fælles toldtarif, når disse varer forsendes til andre dele af Fællesskabets toldområde.
Artikel 3
De spanske myndigheder giver senest den 15. i hver måned Kommissionen meddelelse om den importmængde af de varer, der er omhandlet i artikel 1, der i den foregående måned har været omfattet af de deri anførte foranstaltninger.
Fremgår det navnlig af de oplysninger, Kommissionen modtager, at der er fare for, at visse følsomme eller meget følsomme varer lider skade under indførslerne, foreslår Kommissionen på de spanske myndigheders anmodning Rådet at træffe passende foranstaltninger under hensyn til målene for afgørelse 91/314/EØF.
Artikel 4
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. april 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. marts 1996.

Labels: 1
5
3
18
15